|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ - PARENZO**  **CITTÀ DI POREČ - PARENZO** |
| **Gradonačelnik**  **KLASA: 024-01/24-01/**  **URBROJ: 2163-6-09/01-24-2**  **Poreč-Parenzo, 8. veljače 2024.** |

Na temelju članka 53. Statuta Grada Poreča - Parenzo (,,Službeni glasnik Grada Poreča – Parenzo“, broj 02/13, 10/18 i 02/21), na prijedlog Upravnog odjela za komunalni sustav, KLASA: 363-01/23-01/258, URBROJ:2163-6-05/21-24-1 od 06.02.2024. godine, Gradonačelnik Grada Poreča - Parenzo donio je sljedeći

**Z A K L J U Č A K**

1. Utvrđuje se prijedlog Odluke o obavljanju prijevoza putnika cestovnim turističkim vlakom na području Grada Poreča-Parenzo te se dostavlja Gradskom vijeću na razmatranje i donošenje u priloženom tekstu.
2. Na sjednici Gradskog vijeća, sva potrebna tumačenja uz dostavljeni prijedlog Odluke dati će Marino Poropat, pročelnik Upravnog odjela za komunalni sustav Grada Poreča-Parenzo.

Privitak:

- Prijedlog Odluke,

|  |  |  |
| --- | --- | --- |
|  |  | **GRADONAČELNIK**  **Loris Peršurić** |

**DOSTAVITI**:

1. Gradsko vijeće, ovdje,
2. Upravni odjel za komunalni sustav, ovdje,
3. Pismohrana, ovdje.

|  |  |
| --- | --- |
|  | |
| **REPUBLIKA HRVATSKA** | |
| **ISTARSKA ŽUPANIJA** | |
| **GRAD POREČ - PARENZO**  **CITTÀ DI POREČ - PARENZO**  **Gradsko vijeće** | |
| **KLASA:** |  |
| **URBROJ:** |  |
| **Poreč-Parenzo,** |  |

Na temelju članka 51. Zakona o prijevozu u cestovnom prometu („Narodne novine“, broj 41/18, 98/19, 30/21, 89/21 i 114/22), članka 5. Zakona o sigurnosti prometa na cestama („Narodne novine“, broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22,133/23) i članka 41. Statuta Grada Poreča - Parenzo (,,Službeni glasnik Grada Poreča – Parenzo”, broj 02/13, 10/18 i 02/21), Gradsko vijeće Grada Poreča – Parenzo, na sjednici održanoj ………………2024. godine, donijelo je sljedeću

**ODLUKU**

**o obavljanju prijevoza putnika cestovnim turističkim vlakom**

**na području Grada Poreča-Parenzo**

I. OPĆE ODREDBE

**Članak 1.**

Ovom Odlukom propisuju se uvjeti i način obavljanja prijevoza putnika cestovnim turističkim vlakom na području Grada Poreča-Parenzo, uvjeti i postupak izdavanja Rješenja za obavljanje prijevoza putnika cestovnim turističkim vlakom, te uvjeti i postupak javnog poziva za obavljanje prijevoza putnika cestovnim turističkim vlakom.

Cestovni turistički vlak je traktor ili neko drugo vučno motorno vozilo koje smije vući najviše dva priključna vozila uređena za prijevoz osoba, na određenim relacijama radi turističkog razgledavanja.

Vožnja cestovnim – turističkim vlakom odvija se brzinom od 20 km/h, a sve prema Zakonu o sigurnosti prometa na cestama, članku 55. stavak 6.

**Članak 2.**

Prijevoz putnika cestovnim turističkim vlakom obavlja se na temelju Rješenja o obavljanju prijevoza cestovnim vlakom (u daljnjem tekstu: Rješenje), te na temelju uvjeta određenih ovom Odlukom.

Rješenje izdaje upravni odjel za komunalni sustav ( u daljnjem tekstu : Upravni odjel), po provedenom javnom pozivu.

Rješenje se određuje na razdoblje kalendarske godine uz plaćanje godišnje naknade u propisanim rokovima plaćanja.

Rješenje nije prenosivo.

Početni iznos godišnje naknade iznosi 10.500,00 (desettisućapetsto) eura.

**Članak 3.**

Zahtjevi za pojedinu kalendarsku godinu za obavljanje prijevoza putnika cestovnim turističkim vlakom dostavlja se na adresu Grad Poreč-Parenzo, u razdoblju od 01.01. – 01.03. tekuće godine.

**Članak 4.**

Djelatnost prijevoza cestovnim vlakom obavlja se od najmanje u razdoblju sedam dana prije Uskrsa do najkasnije 15. listopada.

Relacija prometovanja cestovnim turističkim vlakom je:

a) Uvala Peškera - Ulica Nikole Tesle - Šetalište Antona Restovića ( pješačka zona) do

( okretišta) kod hotela ,,Pinia“,

b) južna strana luke Poreč – šetalište Antona Štifanića ( pješačka zona) do turističkog naselja ,,Zelena laguna“

Gradonačelnik može zaključkom, u vrijeme održavanja kulturnih, zabavnih, sportskih, političkih, humanitarnih i sličnih manifestacija, odobriti prometovanje cestovnim turističkim vlakom i drugim relacijama u vrijeme te manifestacije, na vrijeme od najviše trideset dana.

II. UVJETI ZA OBAVLJANJE PRIJEVOZA PUTNIKA CESTOVNIM TURISTIČKIM VLAKOM

**Članak 5.**

Zaključak o raspisivanju i objavi javnog poziva donosi Gradonačelnik.

Postupak javnog poziva provodi Povjerenstvo za provedbu javnog poziva koje imenuje Gradonačelnik (u daljnjem tekstu: Povjerenstvo).

Povjerenstvo se sastoji od predsjednika, dva člana.

**Članak 6.**

Javni poziv se provodi prikupljanjem pisanih ponuda.

Prikupljanje pisanih ponuda je postupak u kojem podnositelji ponude dostavljaju u pisanom obliku u dvostruko zatvorenoj omotnici: vanjska sa naznakom: ,,NE OTVARATI – PONUDA ZA IZDAVANJE RJEŠENJA ZA OBAVLJANJE PRIJEVOZA PUTNIKA CESTOVNIM TURISTIČKIM VLAKOM“ te unutarnja sa imenom/nazivom i adresom podnositelja, na adresu Grad Poreč-Parenzo, Obala m. Tita 5, Poreč.

Rok za podnošenje ponuda iznosi 15 dana od dana objave javnog poziva.

U razmatranje će se uzeti samo one ponude koje budu zaprimljene u pisarnici Grada unutar roka bez obzira na način dostave.

**Članak 7.**

Javni poziv mora sadržavati:

- djelatnost za koju se isti raspisuje

- početni godišnji iznos naknade

- rok obavljanja prijevoza putnika cestovnim turističkim vlakom

- način, mjesto i rok za podnošenje ponuda

- iznos jamčevine koji treba položiti svaki podnositelj

- naznaku da podnositelj koji odustane od ponude nakon javnog otvaranja ponuda gubi pravo na povrat uplaćene jamčevine

- rok plaćanja naknade

- naznaku da se nepotpune ponude neće uzeti u obzir

- isprave koje su potrebne kao prilog ponudi

- mjesto i vrijeme javnog otvaranja ponuda

- uvjete za odabir najpovoljnije ponude

- cijenu usluge prijevoza

- relaciju i razdoblje prometovanja.

Gradonačelnik može u zaključku iz članka 4. ove Odluke propisati i druge uvjete koji mogu biti od značenja za provođenje javnog poziva.

**Članak 8.**

Ponuda mora sadržavati:

1. osobne podatke,

2. iznos naknade,

3. dokaz o uplaćenoj jamčevini,

4. dokaz da podnositelj posjeduje sredstvo za obavljanje djelatnosti, tj. da u svom vlasništvu ima cestovni turistički vlak ili da ima sklopljen ugovor o korištenju cestovnog turističkog vlaka,

5. isprave kojima podnositelj dokazuje da je ovlašten za obavljanje prijevoza putnika cestovnim turističkim vlakom (izvadak iz Registra Trgovačkog suda ili Obrtnog registra) – ne starije od 3 mjeseca od dana objave javnog poziva

6. potvrda nadležne Porezne uprave o stanju duga i/ili istovjetne isprave nadležnih tijela zemlje sjedišta ponuditelja iz koje je razvidno da je ponuditelj uredno izvršio sve dospjele porezne obveze– ne starije od 30 dana od dana objave javnog poziva

7. potvrdu Upravnog odjela za financije Grada da nema dospjelih a nepodmirenih obveza prema Gradu po bilo kojoj osnovi - ne starije od 30 dana od dana objave javnog poziva

8. dokaz o tehničkoj ispravnosti vozila (prometna dozvola za vučno vozilo i priključna vozila),

9. dokaz o važećoj polici osiguranja putnika.

Isprave se dostavljaju u izvorniku, ovjerenoj preslici ili običnoj preslici uz uvjet da se izvornici ili ovjerene preslike, po pozivu, moraju dati na uvid.

**Članak 9.**

Javni poziv se provodi javnim otvaranjem pristiglih ponuda.

O postupku otvaranja ponuda sastavlja se zapisnik.

Postupku otvaranja ponuda mogu biti nazočne ovlaštene ili opunomoćene osobe podnositelja uz predočenje pisanog dokaza ovlasti i osobe sa statusom ili bez statusa zainteresirane osobe. Pravo aktivnog sudjelovanja imaju samo ovlaštene ili opunomoćene osobe podnositelja.

Najpovoljnija ponuda utvrdit će se, uz ispunjenje uvjeta iz javnog poziva, na temelju kriterija najviše ponuđene naknade.

**Članak 10.**

Prijedlog zaključka o odabiru najpovoljnijeg podnositelja ponude skupa sa zapisnikom o pristiglim ponudama temeljem javnog poziva, Povjerenstvo u roku od najviše osam (8) dana od javnog otvaranja ponuda, dostavlja Gradonačelniku koji donosi odluku o izboru najpovoljnijeg ponuditelja.

Gradonačelnik zadržava pravo da ne prihvati ni jednu pristiglu ponudu, u kojem slučaju će poništiti javni poziv bez posebnog obrazloženja.

Podnositelji ponuda bit će obaviješteni o odluci Gradonačelnika u roku od osam (8) dana od dana donošenja iste.

U slučaju da Gradonačelnik donese odluku o izboru najpovoljnijeg ponuditelja po javnom pozivu, ista se dostavlja Upravnom odjelu koji potom, nakon podmirivanja ponuđene godišnje naknade (jamčevina se uračunava u iznos naknade), donosi rješenje.

**Članak 11.**

Rješenje osobito sadrži:

1. naziv, adresu i OIB podnositelja ponude,

2. relaciju prometovanja cestovnim turističkim vlakom,

3. vrijeme na koje se izdaje,

4. iznos godišnje naknade i rok uplate.

**Članak 12.**

Podnositeljima ponuda koji ne uspiju u javnom pozivu, uplaćena jamčevina vratit će se u roku

od petnaest (15) dana od dana zaključivanja javnog poziva, dok se onom podnositelju koji bude izabran kao najpovoljniji uračunava u naknadu.

Podnositelju ponude koji odustane od ponude do javnog otvaranja ponuda, uplaćena jamčevina vratit će se u roku od petnaest (15) dana od dana zaprimanja izjave o odustanku od ponude.

**Članak 13.**

Rješenje se može ukinuti i prije isteka vremena na koje je izdano:

- na zahtjev prijevoznika

- ako prijevoznik kasni sa plaćanjem godišnje naknade duže od 30 dana

- prestankom pravne ili smrću fizičke osobe prijevoznika

- ako se prijevoznik ne pridržava odredbi Rješenja, ove Odluke i drugih pozitivnih propisa koji reguliraju obavljanju predmetne djelatnosti.

III. NAČIN OBAVLJANJA PRIJEVOZA PUTNIKA CESTOVNIM TURISTIČKIM VLAKOM

**Članak 14.**

Za vrijeme obavljanja prijevoza putnika cestovnim turističkim vlakom, prijevoznik je dužan kod sebe imati:

- rješenje

- cjenik prijevoza.

Za vrijeme obavljanja prijevoza putnika cestovnim turističkim vlakom, vozač mora biti uredno odjeven ili imati uniformu i uljudno se odnositi prema putnicima, a cestovni turistički vlak mora biti uredan i čist.

**Članak 15.**

Vozač cestovnog turističkog vlaka nije dužan primiti putnika ako je:

- putnik fizički agresivan,

- putnik u vidno alkoholiziranom stanju ili pod utjecajem opojnih sredstava.

Vozač cestovnog turističkog vlaka ne smije prevoziti djecu mlađu od osam godina bez pratnje punoljetne osobe.

**Članak 16.**

Vozač cestovnog turističkog vlaka dužan je putniku izdati račun ili voznu kartu u skladu sa pozitivnim propisima, te ujedno izvršiti kontrolu kupljenih karata za obavljeni prijevoz.

Smatra se da je račun uredan, kada su na njemu naznačeni svi elementi sukladno računovodstvenim i drugim pozitivnim propisima.

**Članak 17.**

Okretišta i stajališta cestovnog turističkog vlaka moraju biti posebno obilježena. Posebna oznaka na okretištu i stajalištu cestovnog turističkog vlaka mora sadržavati:

- naziv prijevoznika

- natpis stajalište cestovni turistički vlak

- vrijeme polaska i dolaska

- cjenik

- pored natpisa na hrvatskom i talijanskom, mora stajati i natpis na engleskom i njemačkom jeziku.

**Članak 18.**

Prijevoznik je dužan obilježiti i postaviti oznake iz članka 17. ove Odluke o svom trošku.

Obilježavanje i postavljanje oznaka iz članka 17. ove Odluke prijevoznik mora izvršiti prema uputama Upravnog odjela.

IV. NADZOR

**Članak 19.**

Nadzor nad provedbom ove odluke obavlja komunalno i prometno redarstvo Grada Poreča-Parenzo.

V. PRIJELAZNE I ZAVRŠNE ODREDBE

**Članak 20.**

Ova Odluka stupa na snagu osmoga dana od dana objave u „Službenom glasniku Grada

Poreča-Parenzo“.

**PREDSJEDNIK**

**GRADSKOG VIJEĆA**

**Zoran Rabar**

**DOSTAVITI**:

1. Gradonačelnik, ovdje,
2. Upravni odjel za komunalni sustav, ovdje,
3. Pismohrana, ovdje.

## Obrazloženje

**Pravna osnova za donošenje Odluke:**

* Zakonom o sigurnosti promet ana cestama ("Narodne novine" broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23)
* Zakon o prijevozu u cestovnom prometu ("Narodne novine" broj 41/18, 98/19, 30/21, 89/21, 114/22)
* Statut Grada Poreča - Parenzo (''Službeni glasnik Grada Poreča - Parenzo'', broj 02/13, 10/18 i 02/21),

**Ocjena stanja:**

Člankom 51. Zakona o prijevozu u cestovnom prometu propisano je da način obavljanja posebnih oblika prijevoza putnika cestovnim turističkim vlakom, zaprežnim vozilom ili nekim drugim cestovnim vozilom, obavljanje privremenog supstitucijskog prijevoza cestovnim prijevoznim sredstvima umjesto prijevoznih sredstava drugih prometnih grana, rješenjem, a na zahtjev prijevoznika, određuje nadležno upravno tijelo za promet u jedinici lokalne samouprave, odnosno Gradu Zagrebu. Posebni oblik prijevoza mora se obavljati u skladu s rješenjem iz stavka 1. ovoga članka čiju presliku vozač mora imati kod sebe za vrijeme obavljanja prijevoza.

Članak 5. Zakona o sigurnosti prometa na cestama propisuje da jedinice lokalne i područne (regionalne) samouprave, u skladu s odredbama ovoga Zakona, uz prethodnu suglasnost ministarstva nadležnog za unutarnje poslove, uređuju promet na svom području tako da određuju promet pješaka, vozača bicikla, vozača osobnih prijevoznih sredstava, vozača mopeda, turističkog vlaka i zaprežnih kola, jahača te gonjenje i vođenje stoke te je člankom 171. istog Zakona propisano da u parkovima, hotelsko-turističkim i sličnim naseljima, pješačkim zonama, gradovima i slično, na cesti kojom je zabranjen ili se ne odvija promet vozila, u pravilu samo u turističke svrhe, traktor ili neko drugo vučno motorno vozilo, smije vući najviše četiri priključna vozila uređena za prijevoz osoba i na njima uz odobrenje prevoziti osobe u sjedećem položaju (turistički vlak).

Komisija za praćenje prometa na cestama Grada Poreča-Parenzo podržala je prijedlog Odluke o obavljanju prijevoza putnika cestovnim turističkim vlakom na području Grada Poreča-Parenzo.

Odluka je, sukladno članku 5. Zakona o sigurnosti prometa na cestama proslijeđena Ministarstvu unutarnjih poslova, nadležnoj policijskoj upravi radi donošenja suglasnosti.

Dana 02.02.2024. godine Policijska uprava Istarska izdala je pod brojem: KLASA: UP/I-211-05/24-05/91 URBROJ: 511-08-0524-3 prethodnu suglasnost na Odluku o obavljanju prijevoza putnika cestovnim turističkim vlakom na području Grada Poreča-Parenzo.

Zakonom o pravu na pristup informacijama ("Narodne novine" br. 25/13 i 85/15) propisana je obveza jedinica lokalne samouprave da u svrhu savjetovanja sa zainteresiranom javnošću javno objave na internetskim stranicama, na lako pretraživ način i u strojno čitljivom obliku Prijedloge općih akata kojima se uređuju pitanja od značenja za život lokalne zajednice kojima se utječe na interese građana i pravnih osoba.

Nacrt akta objavljen je na www.porec.hr radi provedbe savjetovanja sa javnošću u trajanju od 30 dana odnosno od dana 29.12.2023. godine do dana 29.01.2024. godine.

U svezi navedenog napominje se da na Nacrt predmetnog akta nije bilo dostavljenih očitovanja zainteresirane javnosti u vremenu trajanja savjetovanja, a da je sukladno obvezi iz citiranog Zakona o pravu na pristup informacijama, o provedenom savjetovanju sa javnošću sastavljeno Izvješće, u prilogu, koje je objavljeno na www.porec.hr.

Ovom Odlukom propisuju se uvjeti i način obavljanja prijevoza putnika cestovnim vlakom na području Grada Poreča-Parenzo, te uvjeti i postupak izdavanja Rješenja za obavljanje prijevoza putnika cestovno - turističkim vlakom.

**Osnovna pitanja koja treba urediti Odlukom:**

Ovom Odlukom propisuju se uvjeti i način obavljanja prijevoza putnika cestovnim turističkim vlakom na području Grada Poreča-Parenzo, uvjeti i postupak izdavanja Rješenja za obavljanje prijevoza putnika cestovnim turističkim vlakom, te uvjeti i postupak javnog poziva za obavljanje prijevoza putnika cestovnim turističkim vlakom.

Prijevoz putnika cestovnim turističkim vlakom obavlja se na temelju Rješenja o obavljanju prijevoza cestovnim vlakom, te na temelju uvjeta određenih ovom Odlukom.

**Cilj donošenja Odluke:**

Cilj donošenja Odluke je postupanje u skladu sa člankom 5. Zakona o sigurnosti prometa na cestama i člankom 51. Zakona o prijevozu u cestovnom prometu odnosno uređenje prometa turističkog vlaka na svom području u parkovima, hotelsko-turističkim i sličnim naseljima, pješačkim zonama, gradu i slično, na cesti kojom je zabranjen ili se ne odvija promet vozila, u pravilu samo u turističke svrhe.

Na taj način povećati će se turistička ponuda Grada Poreča-Parenzo i mobilnost građana i turista na relacijama prometovanja cestovnog turističkog vlaka.

**Sredstva potrebna za ostvarenje Odluke:**

Sredstva za provođenje ove Odluke nisu potrebna.